Karen Hækkerup (S), 2009-11-20:
Jeg tror, at de fleste af os kender til følelsen af at være taknemlig over at være født i Danmark, af at synes, at vi er heldige at have et samfund, der bygger på lighed, på en form for udligning af økonomien, og hvor der er tryghed, og hvor der er et retfærdigt retssamfund.
Det er noget, mange lande misunder os, og med rette.
Jeg må sige, at da Retsudvalget var en tur i Los Angeles i eftersommeren i år, så vi også dér eksempler på – som jeg ikke tror at nogen vil tvivle på – at mennesker erklærer sig skyldige simpelt hen for at få nedsat den straf, de ellers risikerer, fordi den er så utrolig lang.
Der er altså rigtig god grund til, at andre lande burde misunde os vores retssystem.
Vi har højst sandsynligt et af verdens bedste.
Men vi har nogle regler for, hvordan man udleverer borgere til retsforfølgelse i andre lande, og selv om vi ikke kan tro, at særlig mange lande har lige så god retssikkerhed, som vi har, er vi også forpligtet til at udlevere borgere.
Vi har tidligere behandlet det her beslutningsforslag som B 15 i 2008, og dengang afviste Socialdemokraterne det af hensyn til de bemærkninger, som også justitsministeren kom med, om grundloven.
Der står i grundlovens § 19, at det er kongens kompetence at handle inden for de her felter, og derfor er det svært for os at støtte forslaget, altså fordi der er en tvivl om, hvordan det vil ligge i forhold til grundloven.
Men jeg må sige, at da jeg læste det her forslag igennem, tænkte jeg: Ja, situationen er jo alligevel lidt forandret, for vi har nu set nogle sager, som har været ganske mystiske, og hvor Folketinget også har haft lyst til at blive inddraget.
Vi har ikke nævnt hende ved navn, men jeg tror, at i hvert fald alle dem, der sidder her i salen, og sikkert også dem, der følger med ved skærmene, ved, hvad det her handler om.
Det handler bl.a. om Camilla Broe, som er udleveret til retsforfølgelse i USA.
Se, den sag gjorde jeg det ved, at jeg som ordfører indkaldte til et samråd.
Det samråd ønskede justitsministeren skulle være lukket, og derfor er de oplysninger, der fremkom under samrådet, fortrolige og kan derfor ikke refereres.
Men jeg synes, det er vigtigt at sige, at Camilla Broe og hendes advokat faktisk selv ønskede, at sagen skulle være åben, sådan at der kunne være en debat om, hvorfor sagen faldt ud, som den gjorde.
Men det er den altså ikke, og derfor kan vi ikke kommentere de oplysninger, som vi andre fik under samrådet.
Det er ikke nogen beskyldninger, jeg selv vil fremsætte fra Folketingets talerstol.
Jeg vil bare orientere om, at det er beskyldninger, der cirkulerer derude – og med rette, fordi man ikke kan afvise dem.
Jeg har sådan set
selv spurgt til Roj TV og spurgt, hvornår beslutningen om, at man skulle sende folk af sted for at finde ud af, om man kunne lukke fjernsynet dernede, blev truffet.
Og det svar har jeg aldrig fået.
Med hensyn til beslutningsforslaget, som ligger her, har jeg allerede redegjort for, at Socialdemokraterne ikke kan stemme for det.
Vi mener, at det er usikkert, om det er i strid med grundlovens § 19.
Men omvendt er vi for de ting, som ellers står i det, og som handler om, hvad man kan gøre for at forbedre retstilstanden for danskere, som skal udleveres til retsforfølgelse i andre lande. Vi mener, at alle, som skal udleveres til andre lande, skal have stillet en advokat til rådighed.
Vi mener, at alle, som skal udleveres, skal have mulighed for tolkebistand, og vi mener, at justitsministeren skal sige sig fri for at lave udleveringsaftaler, hvor den, som skal over og være med i en retssag, kan risikere at sidde i månedsvis i et fængsel og vente på at skulle for en dommer.
Det burde kunne gøres bedre, og det synes jeg at vi skal bestræbe os på at gøre.
Beslutningsforslaget, som det ligger, kan vi ikke støtte på grund af grundloven, men vi er meget indstillet på at lave andre ændringer, som lige præcis forbedrer retssikkerheden for de danskere, som vi udleverer, fordi vi også er forpligtet til det.